Frankryk en Ivoorkus steeds haaks – praag.co.za
Die Ivoorkus-president, Laurent Gbagbo, het in 2000 aan bewind gekom. Hy word deur vele waarnemers as die grootste struikelblok op die weg na vrede in dié Wes-Afrikaland beskou. President Jacques Chirac het hom al selfs met ‘n fascis vergelyk. Hy het onlangs egter vriend en vyand verstom deur “direkte dialoog” met sy teëstaander, Guillaume Soro, te bepleit. Soro is die leier van die rebelle wat die noordelike gedeelte van die land beheer.
Volgens Brigitte Girardin, die Franse minister verantwoordelik vir samewerking met Afrika, is daar tans nog 3 500 Franse soldate in die Ivoorkus wat die prekêre vrede probeer handhaaf. Volgens haar het die Franse troepe net een doelwit: “ Om die Verenigde Nasies (VN) te ondersteun sodat die Ivoriane hulle president demokraties kan verkies”.
Sy het die samesprekings in Burkina Faso verwelkom en gesê: “Ons is nie daar om ons Ivoorkus-bondgenote te vervang nie en ook nie om hulle werk te doen nie”.
Sy sien ontwapening en die sogenaamde identiteitskrisis as die Ivoorkus se twee grootste probleme. Daar is tans sowat twee miljoen inwoners sonder identiteitsdokumente. Frankryk dring daarop aan dat hierdie mense se etniese herkoms nie bevraagteken moet word nie, maar dat hulle onmiddellik identiteitsboekies moet kry sodat hulle name op die kieserslyste kan verskyn.
Tot dusver het Gbagbo nog nie gehoor gegee aan die VN-veiligheidsraad se resolusie 1721 van Oktober 2006 om die identiteitskwessie aan te spreek en die vegtendes te ontwapen sodat die presidensiële verkiesing teen Oktober vanjaar gehou kan word nie.
Die Franse militêre operasie in die Ivoorkus kos Frankryk sowat 250 miljoen Euro per jaar. Die troepe is soontoe gestuur toe chaos in 2004 uitgebreek het en omtrent 8 000 Franse inderhaas landuit moes vlug. Volgens Girardin sal die Franse burgers slegs terugkeer as die huidige “veldtog van dreigemente en laster” teen hulle beëindig word.
Skrywer Dan RoodtGepubliseer op 6 Februarie 2007 Kategorieë Internasionale nuusSleutelwoord Frankryk en Ivoorkus steeds haaks, Internasionale nuus, Laurent Gbagbo, Nuus
Vorige Vorige artikel: Die volk teen die muur
Volgende Volgende artikel: Mbeki oor misdaad gelooi